## Pravilnik o obveznom sadržaju i obliku poslovnih i financijskih izvješća brokerskih društava

### NN 118/2003 (24.7.2003.), Pravilnik o obveznom sadržaju i obliku poslovnih i financijskih izvješća brokerskih društava

# KOMISIJA ZA VRIJEDNOSNE PAPIRE REPUBLIKE HRVATSKE

1656

Na temelju odredbi članka 12. točke 1. i članka
51. stavka 2. Za­kona o tržištu vrijednosnih papira (»Narodne novine« br.
84/02), Komisija za vrijednosne papire Republike Hrvatske je na sjednici održanoj
dana 10. srpnja 2003. godine donijela

## PRAVILNIK

### O OBVEZNOM SADRŽAJU I OBLIKU POSLOVNIH I FINANCIJSKIH IZVJEŠĆA BROKERSKIH DRUŠTAVA

UVODNE ODREDBE

Članak 1.

(1) Pravilnikom o obveznom sadržaju i obliku
poslovnih i financijskih izvješća brokerskih društava (dalje: Pravilnik)
propisuje se obvezni sadržaj i oblik financijskih izvješća koja su brokerska
društva u obvezi dostavljati Komisiji za vrijednosne papire Republike Hrvatske
na način propisan Pravilnikom i u rokovima propisanim odredbama članka 51.
stavka 1. Zakona o tržištu vri­jednosnih papira (dalje: Zakon).

(2) Brokerska društva, kojima je Komisija za
vrijednosne papire Republike Hrvatske izdala dozvolu za obavljanje poslova s
vrijednosnim papirima iz članka 34. točke 1. do 7. Zakona, obvezna su Komisiji
za vrijednosne papire Republike Hrvatske dostavljati godišnja i tromjesečna
izvješća o poslovanju i financijska izvješća (dalje: izvješća) na način
propisan Pravilnikom.

OBVEZNI SADRŽAJ I OBLIK IZVJEŠĆA

Članak 2.

(1) Obvezni sadržaj
izvješća propisan je obrascima koji čine su sastavni dio Pravilnika, i to:

• Opći podaci o društvu
– obrazac FIB-O,

• Bilanca društva –
obrazac FIB-A,

• Račun dobiti i
gubitka društva – obrazac FIB-B,

• Izvješće o novčanom
toku društva – obrazac FIB-C,

• Izvješće o promjenama
glavnice društva – obrazac FIB-D,

• Komentar uprave društva
– obrazac FIB-E,

(2) Upute za
popunjavanje izvješća sastavni su dio Pravilnika.

NAČIN DOSTAVLJANJA IZVJEŠĆA

Članak 3.

Izvješća se dostavljaju u elektronskom obliku na
obrascima dostupnim i na Internet stranicama Komisije za vrijednosne papire
Republike Hrvatske (www.crosec.hr).

ROKOVI ZA DOSTAVU IZVJEŠĆA

Članak 4.

Godišnja izvješća dostavljaju se Komisiji za
vrijednosne papire Republike Hrvatske u roku od 60 dana od završetka poslovne
godine, a tromjesečna izvješća u roku od 30 dana od završetka tromjesečja.

VREDNOVANJE ULAGANJA U VRIJEDNOSNE PAPIRE

Članak 5.

(1) Vrijednosni papiri vrednuju se po zaključnoj
cijeni zadnjeg uredovnog dana razdoblja za koje se podnosi izvješće.

(2) Zaključna cijena primjenjuje se kao
pokazatelj vrijednosti za vrijednosne papire, čija je zaključna cijena dostupna
u zadnjih sedam dana prije zadnjeg dana razdoblja za koje se podnosi izvješće.

(3) Ukoliko zaključna cijena, za vrijednosne
papire iz prve kotacije burze, u periodu iz stavka 2. ovog članka nije
dostupna, ili je odstupala više od 5% u odnosu na prosječnu cijenu trgovanja u
zadnja 3 mjeseca, vrijednosni papiri se vrednuju po prosječnoj cijeni u zadnja
3 mjeseca.

(4) Ako zaključna cijena, za vrijednosne papire
iz ostalih kotacija burze, u periodu iz stavka 2. ovog članka nije dostupna,
ili je odstupala više od 10% u odnosu na prosječnu cijenu trgovanja u zadnja 3
mjeseca, vrijednosni papiri se vrednuju po prosječnoj cijeni u zadnja 3
mjeseca.

(5) Ukoliko se vrijednosnim papirom istovremeno
trgovalo na više burzi, vrijednosni papir se vrednuje po nižoj cijeni.

(6) Pod prosječnom cijenom u smislu Pravilnika
podrazumijeva se ponderirani prosjek zaključnih cijena u zadnja 3 mjeseca.

(7) Vrijednosni papiri koji nisu uvršteni niti u
jednu od kotacija burze vrednuju se po drugim metodama. Metode vrednovanja
vrijednosnih papira koje služe kao temelj računovodstvenih politika vrednovanja
sadržane su u MRS 32–Financijski instrumenti, objavljivanje i prezentiranje.

(8) Određivanje fer vrijednost vrijednosnih
papira koji nisu uvršteni niti u jednu od kotacija burze ili uređenog javnog tržišta
određuje se metodama diskontiranog novčanog toka ili se njihova fer vrijednost
procjenjuje na temelju fer vrijednosti drugih financijskih instrumenata.

RAČUNOVODSTVENO PRAĆENJE ULAGANJA

Članak 6.

(1) Računovodstveno praćenje
ulaganja u vrijednosne papire, pored odredbi članka 2. do 15. Zakona o računovodstvu
temelji se posebno na MRS 25-Računovodstvo ulaganja kojim se definira trošak
ulaganja u vrijednosne papire točke 15. do 18., knjigovodstveni iznos tekućih i
dugoročnih ulaganja točke 19. do 26.

(2) Trošak ulaganja u
vrijednosne papire uključuje troškove stjecanja uvećane za ovisne troškove
ulaganja kao što su provizije, pristojbe i bankarske naknade.

(3) Knjigovodstvenu
vrijednost tekućih ulaganja na datum izvješća treba iskazati po tržišnoj
vrijednosti. Za neutrživa ulaganja knjigovodstvena vrijednost na datum izvješća
iskazuje se po nižoj vrijednosti između troška ulaganja i fer vrijednosti iz članka
4. stavka 8. ovog Pravilnika.

(4) MRS 25 pruža računovodstvene
politike za evidentiranje prodaje ulaganja u vrijednosne papire točke 33. do
35. Razlika između neto prihoda od prodaje ulaganja u vrijednosne papire (neto
utrživa vrijednost) i knjigovodstvene vrijednosti prodanih ulaganja u
vrijednosne papire priznaje se kao dobitak (gubitak) odnosno prihod ili rashod
od prodanih vrijednosnih papira.

(5) Prilikom
iskazivanja tekućih ili dugoročnih ulaganja u vrijednosne papire na datum izvješća
po nižoj vrijednosti između tržišne i troška ulaganja javljaju se nerealizirani
dobici i nerealizirani gubici.

(6) Nerealizirani
dobici nastaju kada je tekuća tržišna vrijednost ulaganja u vrijednosne papire
veća od troška ulaganja u vrijednosne papire. Nerealizirani gubici nastaju kada
je tekuća tržišna vrijednost manja od troška ulaganja u vrijednosne papire.
Nerealizirani dobici ili gubici odnose se na sveukupna (agregatna) ulaganja i
prikazuju se po neto principu.

PRIHODI I RASHODI

Članak 7.

(1) Prihodi društva najčešće
obuhvaćaju prihode od provizija i naknada, prihode od dividendi, prihode od
kamata, neto realizirane dobitke od ulaganja i vrijednosne papire.
Evidentiranje prihoda temelji se na načelu nastanka poslovnog događaja i načelu
sučeljavanja prihoda i rashoda. Prema prvom načelu prihodi društva jesu obračunati
prihodi (npr. potraživanja za dividende ili kamate i sl). Prema načelu sučeljavanja
prihoda i rashoda, prihodi jednog računovodstvenog razdoblja uspoređuju se s
rashodima istog računovodstvenog razdoblja.

(2) Rashodi društva
obuhvaćaju različite provizije i naknade koje nastaju zbog obavljanja poslovnih
aktivnosti društva, neto realizirani gubici od ulaganja i vrijednosne papire.
Sve ove naknade kao i materijalni troškovi i usluge drugih evidentiraju se po
načelu nastanka poslovnog događaja i načelu troška kao rashodi razdoblja kada
su nastali.

PRIJELAZNE I ZAVRŠNE ODREDBE

Članak 8.

Prvo izvješće po
odredbama Pravilnika brokerska društva dužna su dostaviti sa stanjem na dan 31.
prosinca 2003. godine.

Članak 9.

Pravilnik stupa na
snagu osmog dana od dana objave u »Narodnim novinama«.

Klasa: 011-01/03-01/05
Urbroj: 567-03/03-01
Zagreb, 10. srpnja 2003.

Predsjednik
Komisije za vrijednosne papire
Republike Hrvatske
**Miljenko Fičor,** v. r.

UPUTE

ZA POPUNJAVANJE
OBRAZACA IZVJEŠĆA

Sve numeričke pozicije financijskih i poslovnih
izvješća moraju biti ispunjene, a tamo gdje nema podataka, upisuje se 0 (nula).

Obrazac
FIB-O OPĆI PODACI O DRUŠTVU

Podatak pod *Ukupan
broj djelatnika* odnosi se na stvarni broj djelatnika na zadnji dan
razdoblja za koje se podnosi izvješće

Podatak pod *Ime i
prezime svih ovlaštenih brokera i investicijskih savjetnika* odnosi se na
sve zaposlenike društva koji posjeduju važeću dozvolu Komisije

Podatak pod *Ukupan
iznos temeljnog kapitala* odnosi se na nominalni iznos kapitala društva koji
je registriran pri Trgo­vačkom sudu

Podatak pod *Naziv
revizorske kuće koja je revidirala zadnja godišnja financijska izvješća*
ispunjava se na način da se navede naziv revizorske kuće koja je revidirala
zadnja godišnja financijska izvješća društva (ako je društvo obavilo reviziju
financijskih izvješća)

Podatak pod *Pet
najvećih dioničara/vlasnika udjela* ispunjava se na način da se unesu podaci
o pet najvećih dioničara/vlasnika udjela na zadnji dan razdoblja za koje se
podnosi izvješće.

Potrebno je upisati ime
i prezime i adresu fizičke osobe, odnosno tvrtku i sjedište pravne osobe. U kućicama
s desne strane potrebno je upisati postotak u temeljnom kapitalu svakog od navedenih
pet dioničara/vlasnika udjela na način da se upiše postotni iznos na dvije
decimale (npr. 09,99)

Podatak pod *Poslovne
banke društva* ispunjava se unosom naziva poslovne banke/poslovnih banaka
gdje društvo ima otvoren redovni račun i račun za sredstva nalogodavaca.

Podatak pod *Broj računa*
ispunjava se unosom broja redovnog računa i računa za sredstva nalogodavaca

Na kraju *Obrasca
FIB-O* potrebno je upisati datum kada je izvješće predano. Također je
potrebno navesti imena i prezimena osoba koje su sastavljale financijska izvješća
i ispunjavale opće podatke, uz navođenje njihovog direktnog broja telefona

Svaki obrazac mora biti
potpisan od strane odgovorne osobe i ovjeren pečatom društva.

Obrazac
FIB-A BILANCA DRUŠTVA

Podatak pod *Zadnji
datum tekućeg razdoblja* u zaglavlju obrasca odnosi se na stanja na zadnji
datum razdoblja za koje se podnosi izvješće

Podatak pod *AOP 004
– Financijska imovina i ostala dugotrajna imovina* uključuje sva ulaganja u
podružnice, oročeni depoziti preko 1 godine, zatim potraživanja s rokom dospijeća
većim od 1 godine, te druge stavke aktive koje imaju karakter dugotrajne
imovine a nisu uključene u ostale stavke

Podatak pod *AOP 021
– Rezerve* uključuje sve rezerve i zadržanu dobit/gubitak te sve ostale
pozicije kapitala i rezervi koje nisu drugdje uključene. Ako preneseni gubitak
iz prethodnih godina prelazi vrijednost ostalih rezervi, nastala vrijednost
upisuje se s negativnim predznakom.

Podatak pod *AOP 033*
– *Držanje vrijednosnih papira za druge* unosi se tržišna vrijednost
portfelja koje društvo drži za svoje klijente

Podatak pod *AOP 034
– Ostale izvanbilančne stavke* unosi se preostali dio izvanbilančne
evidencije

Obrazac
FIB-B RAČUN DOBITI I GUBITKA DRUŠTVA

Podatak pod *Kumulativno*u zaglavlju obrasca odnosi se na kumulativne iznose od prvog dana
financijske godine do kraja tekućeg razdoblja

Podatak pod *AOP 043
– Neto realizirani dobici/gubici po ulaganjima u vrijednosne papire* unosi
se ukupna ostvarena razlika u cijeni pri trgovanju vrijednosnim papirima, ako
je ostvaren gubitak iznos se unosi s negativnim predznakom

Podatak pod *AOP 044
– Neto nerealizirani dobici/gubici po ulaganjima u vrijednosne papire* unosi
se ukupna ostvarena razlika u cijeni pri kupnji vrijednosnih papira i tržišnoj
cijeni na dan sastavljanja izvješća, ako je ostvaren gubitak iznos se unosi s
negativnim predznakom

Podatak pod *AOP 054 – Porez na dobit* utvrđuje
se na način da se uzima u obzir plaćeni predujam poreza na dobit koji je određen
od strane Porezne uprave ili društvo može preciznije odrediti svoju obvezu
poreza na dobit. U stavci obrasca FIB-E pod stavkom ostale napomene potrebno je
obrazložiti na koji način je društvo odredilo iznos poreza na dobit.

Obrazac FIB-C IZVJEŠTAJ
O NOVČANOM TOKU

Izvještaj o novčanom toku izrađuje se primjenom
indirektne metode, na način da se za izračun koriste pozicije bilance. Izvještaj
o novčanom toku u svakom trenutku prati promjene bilančnih pozicija.

Sve pozicije izvještaja o novčanom toku koje
umanjuju novčani tok upisuju se s negativnim predznakom.

Podatak pod *Tekuće razdoblje* u zaglavlju
obrasca odnosi se na kumulativne iznose od prvog dana financijske godine do
kraja razdoblja za koje se podnosi izvješće

Obrazac FIB-D      IZVJEŠTAJ
O PROMJENAMA
GLAVNICE

Izvještaj o promjenama glavnice prikazuje se na
način da se prikažu promjene od početka financijske godine do kraja razdoblja
za koje se podnosi izvješće. Potrebno je odvojeno prikazati stavke koje povećavaju
odnosno umanjuju stavke glavnice. Stavke koje umanjuju konačni zbroj glavnice
upisuju se s negativnim predznakom.

Podatak pod *Tekuće
razdoblje* u zaglavlju obrasca odnosi se na stanje zadnjeg dana razdoblja za
koje se podnosi izvješće

Podatak pod *Povećanje
/ smanjenje* u zaglavlju obrasca odnosi se na svako povećanje ili smanjenje
vrijednosti kapitala i rezervi. Smanjenja se upisuju s negativnim predznakom.

Podatak pod *AOP 083
– Premije* na emitirane dionice/udjele ispunjava se upisivanjem svakog
kapitalnog dobitka po prodanim dionicama/udjelima, a u slučaju da društvo bilježi
kapitalni gubitak po osnovi prodaje vlastitih dionica/udjela, navedeni iznos
umanjuje kapitalni dobitak, odnosno ako kapitalnog dobitka nije bilo, upisuje
se s negativnim predznakom.

Podatak pod *AOP 084
– Rezerve* uključuje sve rezerve društva koje nisu revalorizacijske, odnosno
koje nisu navedene u ostalim pozicijama izvještaja.

Podatak pod *AOP 085
– Revalorizacijske rezerve* predstavljaju rezerve proizašle iz
revalorizacije nekretnina, postrojenja i opreme, ulaganja te ostalih
revalorizacija.

Podatak pod *AOP 088
– Ispravak temeljnih pogreški* ispunjava se upisivanjem određenih promjena u
kapitalu i rezervama, koje su proizašle iz ispravaka pogreški učinjenih u
prethodnim razdobljima.

Podatak pod *AOP 089
– Tečajne razlike s naslova neto ulaganja u inozemni subjekt* upisuje se
sukladno smjernicama MRS-21, po kojem se tečajne razlike proizašle iz neto
ulaganja u inozemni subjekt trebaju evidentirati kao povećanje ili smanjenje
glavnice u financijskim izvještajima društva sve do otuđenja, kada se priznaju
kao prihod ili rashod.

Podatak pod *AOP 090
– Promjene računovodstvenih politika* ispunjava se upisivanjem određenih
promjena u slučaju kada se zakonom odrede ili uputama HORRS-a preporuče izmjene
u prikazivanju stavki kapitala i rezervi, a sve sukladno smjernicama MRS-8.

Obrazac
FIB-E       POJAŠNJENJA I KOMENTAR UPRAVE
DRUŠTVA

U svim pozicijama pojašnjenja i komentara uprave
potrebno je izvršiti kratku analizu na način da se usporede dolje navedene
pozicije tekuće godine i istog razdoblja prethodne godine. Istovremeno je
ostvarene rezultate potrebno usporediti s planiranim rezultatima za razdoblje
za koje se podnosi izvješće.

Podatak pod *Opis usluga* obuhvaća popis
osnovnih usluga društva te opis planiranog uvođenja novih usluga

Podatak pod *Prihodi po segmentima* obuhvaća
analizu planiranih i ostvarenih prihoda po skupinama poslova kojima se društvo
bavi (potrebno je u postotnom iznosu napisati npr. koliko se prihoda ostvaruje
od naknada i provizija, koliko od savjetodavnih usluga, koliko od
pokroviteljstva posredničkih usluga i sl., potrebno je prihode društva podijeliti
u pet osnovnih kategorija od kojih je jedna pozicija »ostalo«) za razdoblje za
koje se podnosi izvješće, uz navođenje razloga za eventualna značajnija
odstupanja od planova.

Podatak pod *Operativni i ostali troškovi*
obuhvaća kratku analizu strukture troškova te analizu ostvarenih i planiranih
troškova u razdoblju za koje se podnosi izvješće i u kumulativnom razdoblju u
usporedbi s prethodnom godinom

Podatak pod *Rezultati poslovanja/ dobit ili
gubitak* obuhvaća komentar uprave o financijskom i poslovnom rezultatu u
razdoblju za koje se podnosi izvješće i u kumulativnom razdoblju u usporedbi s
prethodnom godinom te ostvarenu dobit/gubitka za razdoblje za koje se podnosi
izvješće u usporedbi sa prethodnom godinom te u usporedbi s planiranim

Podatak pod *Neizvjesnosti/likvidnost/značajniji
problemi dru­­štva* obuhvaća opis značajnijih slučajeva kod kojih postoji
neizvjesnost naplate danih kredita ili mogućih budućih troškova, uz komentar
uprave s obzirom na prethodno i razdoblje za koje se podnosi izvješće te na buduće
razdoblje u kojem bi navedeni slučajevi mogli imati veći značaj za poslovanje
društva

Podatak pod *Pravna pitanja* obuhvaća
komentar uprave o važnijim sudskim sporovima u kojima društvo sudjeluje kao tužitelj
ili tuženik i njihovom značaju za poslovanje društva ili druga važna pravna
pitanja koja se pojavljuju u poslovanju društva.

Podatak pod *Promjene računovodstvenih
politika* obuhvaća komentar uprave o svim značajnijim promjenama računovod­stvenih
politika u razdoblju za koje se podnosi izvješće koje imaju bilo kakav utjecaj
na sastavljanje i objavljivanje financijskih izvješća.

Podatak pod *Ostale napomene* obuhvaća
komentar uprave o ostalim značajnijim događajima koji nisu komentirani u
prethodnim pozicijama ili komentar pojedinih pozicija financijskih izvješća za
koje je potrebno dati dodatne informacije

![](dodatni/375763.gif)
![](dodatni/375764.gif)
![](dodatni/375765.gif)
![](dodatni/375766.gif)
![](dodatni/375767.gif)
![](dodatni/375768.gif)

Pravilnik, NN 118/2003-1656
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)